open-index/open-wikipedia-markdown huggingface dataset:
Päivölän rautatieasema

**Päivölän rautatieasema** (, ) on entinen rautatieliikennepaikka Inkoon Päivölässä noin 12 kilometriä Inkoon asemalta itään. Asema avattiin syyskuussa 1903 silloisen Degerbyn kunnan alueelle.

Päivölän asemarakennus rakennettiin Bruno Granholmin laatimien V luokan aseman tyyppipiirustusten mukaan samanlaisena kuin Masalan, Kelan ja Tähtelän asemarakennukset samalla rataosalla. Rakennusta laajennettiin vuonna 1910 ja sen ulkonäköä on myöhemminkin muutettu. Aseman ympärille syntyi vireä yhdyskunta, joka sai oman kansakoulun rantaradan avaamisvuonna. Päivölä oli Degerbyn kunnan ainoa rautatieasema ja sieltä oli kirkonkylään kuuden kilometrin matka. Kirkonkylästä kuljettiin kuitenkin kauemmas Siuntion asemalle, jonne oli parempi tieyhteys.

Päivölän asema siirtyi Porkkalan vuokrauksen myötä Neuvostoliitolle vuonna 1944. Päivölä sijaitsi lähellä alueen rajaa, ja sitä korvaamaan perustettiin Tyriksen seisake noin kilometri Turun suuntaan. Porkkalan palauduttua Suomelle Päivölä otettiin uudelleen käyttöön, vaikka kylä ei ollutkaan enää yhtä vilkas kuin ennen vuokrausta. Miehitys asemalla lopetettiin maaliskuun 1968 alussa, ja samalla se alennettiin seisakevaihteeksi. Myöhemmin samana vuonna aseman ratapiha purettiin yhtä sivuraidetta lukuun ottamatta.

Asemarakennuksessa toimi posti vuoteen 1991 asti, vaikka radan linjaus siirtyikin pohjoisemmaksi jo syyskuussa 1982. Rataoikaisulle ei alun perin pitänyt avata seisaketta, sillä Tyriksen seisake oli huomattavasti vilkkaampi, mutta uusi seisake avattiin kuitenkin 12.9.1982. Lopullisesti liikennepaikka lakkautettiin 2.6.1991, vaikka paikallisjunien pysähdykset oli korvattu VR:n linja-autoilla vuoden alusta lähtien.

Päivölän asemarakennus on nykyisin yksityiskäytössä.

## Lähteet

## Aiheesta muualla
*Kuva Päivölän asemasta vaunut.org -sivustolla
Kopřivnice

**Kopřivnice** () on kaupunki Määrin-Sleesian läänissä Tšekissä. Kaupungin asukasluku oli vuoden 2020 arvion mukaan 21&nbsp;851. Kaupungissa on Tatran päämaja ja autotehdas. Tehdas työllisti ennen yli 16&nbsp;000 henkilöä, mutta nykyinen henkilöstömäärä on 3&nbsp;700.

Kopřivnice sijaitsee noin 320 metriä merenpinnan yläpuolella. Sen pinta-ala on 27,5 neliökilometriä.

## Lähteet

## Aiheesta muualla

* Kaupungin kotisivut
Denominazione di origine controllata

**Italialaisten viinien laatuluokitukset** antaa Italian maatalousministeriö viineille, jotka täyttävät annetut kriteerit. Viinin täytyy olla valmistettu nimetyllä alueella ja tavalla.

## Laatuluokitukset ovat
***DOC** (Denominazione di Origine Controllata) – viini täyttää annetut vaatimukset.
***DOCG** (Denominazione di Origine Controllata e Garantita) –viini täyttää annetut vaatimukset, ja sen laadun takaa Italian valtio.

## Lähteet
*Firenze ja Toscana, Tammi 2007
Jumalan nimeen

**Jumalan nimeen** on suomalaistuneen yhdysvaltalaisen kirjailijan Jim Thompsonin (k. 2014) kirjoittama jännitysromaani, jonka tapahtumat sijoittuvat Venäjälle. Kirjan kustantaja on WSOY, ja kirjan on suomentanut Tarja Lipponen.

## Sisältö
Teoksen tapahtumaympäristö on uutta tsaaria odottava Venäjä, joka on joutunut tietokonesabotaasin uhriksi. Tapauksen selvittämiseen paneutuu amerikkalaista ajatushautomoa johtava Timothy ”Lurija” Mason, jonka henki on vaarassa. Hän kuitenkin selviytyy mutta menettää läheisensä. Murhayrityksen tekijä on surullisenkuuluisan Berijan pojanpoika Vladimir ”Vlad” Tšernjajev, ja tämän vaimo puolestaan on Anastasia Nikolajevna Romanovan tyttärentytär. Vladin tehtävä on nostaa poikansa Aleksei uudeksi tsaariksi, ja yritystä pyrkii estämään Lurija.

Teoksen motto ”Kirjailija on ihmissielun insinööri” on peräisin Josif Stalinilta.

## Vastaanotto
Antti Nisula on sanonut Thompsonin kirjailijalaadulle olevan ominaista realistinen kerronta ja ronski väkivalta. *Helsingin Sanomien* kriitikon Jouni Mölsän mukaan Thompson on kirjoittanut hyvin koossa pysyvästä aineksesta nopearytmisen, tehokkaan jännärin, johon tämä on liittänyt luontevasti myös uskomusaineksia. Kriitikko uskoo kirjan mahdollisuuksiin ulkomailla. Tarja Lipposen suomennoksen englanninkielisestä alkuteoksesta hän toteaa vetäväksi.

## Lähteet
NPP Zvezda

**NPP Zvezda** () on venäläinen avaruus- ja ilmailuteknologiayhtiö, joka suunnittelee ja valmistaa hävittäjälentäjien painepukuja ja kosmonauttien avaruuspukuja sekä lentokoneiden heittoistuimia. Sen päätoimipiste sijaitsee Moskovan alueen Tomilinon taajamassa.

Suunnittelutoimisto perustettiin vuonna 1952 suunnittelemaan lentäjien painepukuja ja lentokoneiden ilmatankkausjärjestelmiä. Se suunnitteli Neuvostoliiton avaruusohjelmalle vuodesta 1960 alkaen avaruuspukuja, mukaan lukien sen, jota Juri Gagarinin käytti lennollaan. Orlan-avaruuspuvun yhtiö suunnitteli lennoille Mir-avaruusasemalle.

Zvezda muuntui osakeyhtiömuotoon vuonna 1994.  Nykyään se Venäjän valtionkorporaatio Rostehin siviili- ja sotilasilmailun palveluihin ja komponentteihin keskittynyneen holdingyhtiö Aviatsionnoje oborudovanijen (Aviation Equipment Holding) tytäryhtiö. 

Zvezda valmistaa venäläisten hävittäjälentokoneiden heittoistuimet. Yhdysvaltain laivasto ja ilmavoimat tutkivat 2000-luvun alussa pitkään hankkiiko Zvezdan K-36-heittoistuimen uusiin F-22- ja F-35-hävittäjiinsä - näihin kuitenkin valittiin englantilainen Martin-Baker-heittoistuin.

Yhtiö on myös kehittänyt harvinaisen helikopterin heittoistuimen - Kamov Ka-50-helikopterissa on tällainen NPP Zvezda K-37-800-heittoistuin.  

Guy Illich Severin oli yhtiön pääsuunnittelija ja pääjohtaja vuodesta 1964–2008. Sergei Pozdnjakov on toiminut pääjohtajana vuoden 2008 jälkeen.

## Lähteet

## Aiheesta muualla
*NPP "Zvezda"   (zvezda-npp.ru)
Saksan koripalloliitto

**Saksan koripalloliitto** on saksalaisen koripalloilun kattojärjestö. 

Liitto perustettiin vuonna 1949 Düsseldorfissa. Vuonna 1969 liitto muutti toimipaikkansa Kölnistä Hageniin, jossa se on siitä lähtien toiminut.

## Lähteet

## Aiheesta muualla
*Virallinen kotisivu
Andalusian jalkapallomaajoukkue

__notoc__

**Andalusian jalkapallomaajoukkue** edustaa Espanjaan kuuluvaa Andalusiaa jalkapallon maaotteluissa.

Andalusia voi pelata vain ystävyysotteluita, koska se ei ole Fifan tai Uefan jäsen, eikä näin ollen voi osallistua niiden alaisiin kilpailuihin, kuten MM- tai EM-kilpailuihin. Andalusian maajoukkue on pelannut vuodesta 1923 lähtien ystävyysotteluita muita seura- ja maajoukkueita vastaan.

Muita Espanjan sisällä toimivia itsehallintoalueiden joukkueita ovat muun muassa Katalonian jalkapallomaajoukkue, Baskimaan jalkapallomaajoukkue ja Galician jalkapallomaajoukkue.

## Aiheesta muualla
* Andalusian jalkapalloliiton sivusto 
* Andalusian maajoukkueen sivusto
Monte Carlo Masters

**Monte Carlo Masters** (viralliselta nimeltään **Rolex Monte-Carlo Masters** sponsorin mukaan) on vuosittain huhtikuussa Roquebrune-Cap-Martinissa, Ranskassa järjestettävä miesten tennisturnaus. Turnaus järjestettiin ensimmäisen kerran vuonna 1897 ja se kuuluu ATP Tour Masters 1000-sarjaan.

## Loppuottelut
### Kaksinpeli

### Nelinpeli
**Vuodesta 1968:**

## Lähteet
* Turnaus ATP Tourin sivuilla 

### Viitteet

## Aiheesta muualla

* Virallinen verkkosivu
Norsun vuosi (kirja)

**Norsun vuosi** on Teemu Kaskisen ja Heikki Heiskasen kirjoittama jännitysromaani, joka ilmestyi 2010. Kirjan on kustantanut WSOY.

*Norsun vuosi* on jännitysromaanisarjan aloitusteos. Sarjan päähenkilö on Helsingin Pasilan poliisitalossa työskentelevä ylikonstaapeli Heikki ”Norsu” Norén, jonka omavaltaiset otteet eivät aina miellytä esimiehiä, ja niinpä hän saa siirron huumeosastolta väkivaltapuolelle. Hänen elämäntapansa ovat esimerkilliset: hän ei juo, ei polta, ei käy vieraissa, kuntoilee, hän osaa käyttää aseita ja hallitsee kamppailulajeja, mutta oman mielen hallinta epäonnistuu. Säröä kuvaan tuo myös, että hän käyttää rauhoittavia ja efedriiniä.

Helsinki on valmistautumassa vuoden 2005 yleisurheilukisoihin, kun Pasilasta löytyy ensin saksalaisen toimittajan ruumis ja pian entisen urheiluvalmentajan päätön ruumis.Bastardos-moottoripyöräjengin kautta jäljet vievät doping-skandaaliin, ja tarinaan kutoutuu mukaan Tiitisen lista, jonka stalinistinimien lahtaamisen joku on ottanut tehtäväkseen. Asian selvittäjäksi ei käy kukaan muu kuin Norsu, joka ei työssään kaihda keinoja. Tarinan viime sivuilla päädytään Kaskisen kotipaikkakunnalle Joutsenoon.

Suomessa rikoskirjallisuuden tekijätiiminä kaksi kirjoittajaa on harvinaisuus. Teoksen kirjoittajista Teemu Kaskinen sai edellisestä teoksestaan *[[Sinulle, yö]]* loistavat arvostelut. Heikki Heiskanen on Ylen ulkomaantoimittaja, jonka erikoisalaa on Venäjä. Heiskanen vastaa tarinasta, taitava muodon hallitsija Kaskinen kirjallisesta ilmaisusta. Heidän yhteistyönään syntynyt *Norsun vuosi* pyrkii uudistamaan suomalaista dekkarigenreä. Se on omistettu slovenialaiselle suosikkifilosofille Slavoj Žižekille.  

Tämä teos ja siitä alkava teossarja kiertyvät kaukana perinteisestä lökäpöksypoliisin hahmosta olevan päähenkilön Norsu Norénin ympärille. Aiempiin poliisimaailmassa liikkuviin suomalaisiin jännitysromaneihin verrattuna *Norsun vuosi* on tarinan ja tapahtumiensa puolesta raaempi. Jopa sen tunnelmat kuvastavat raakuutta: sade ei ole tihkua vaan raakaa rankkaa sadetta.

## Vastaanotto

Mikko Varis kehuu Parnassossa teoksen kielellistä rikkautta teräviä oivalluksia. Jussi Lähde pitää tulosta ”harvinaisen virkistävänä”. 

Toisaalta teos sai Helsingin Sanomissa Veli-Pekka Leppäseltä murskakritiikin, jossa hän arvioi päähenkilön epävakaaksi ja yltiöväkivaltaiseksi, "eikä hänessä ole juuri siteeksikään yhteyttä 'todelliseenä poliisityöhön. - - Väkivallan kierroksia on siis päätetty tuntuvasti nostaa, mutta jo ensi kiihdytyksissään masiina leikkaa kiinni." Kirjailija Teemu Kaskinen vastaa kritiikkiin Imagessa seitsemän sivun mittaisessa artikkelissa varsin terävin sanakääntein. Itse teos julkaistiin verkkokirjana. Kritiikki herätti myös vilkasta keskustelua Hs.fi:n keskusteluissa. 

Journalisti-lehti teki koko tapahtumasarjasta yhteenvedon, jossa kustannustoimittaja Samuli Knuutin kertoi kirjailijan olleen kritiikistä "hajalla" ja päässeen kirjoittamistyöhän takaisin vasta kirjoitettuaan vastineartikkelinsa Imageen.

## Lähteet

## Aiheesta muualla
*''Norsun vuosi'' WSOY:n sivustolla
Gabriel Falkenberg af Sandemar

**Gabriel Falkenberg af Sandemar** (vuoteen 1693 asti **Falkenberg**, 5. kesäkuuta 1646 – 30. toukokuuta 1714 Tukholma) oli Turun akatemian kansleri, Turun hovioikeuden presidentti, aatelisarvoltaan kreivi.

Kolmen Kaarle-kuninkaan aikana elänyt ruotsalainen Sandemarin kreivi Gabriel Falkenberg loi 1600- ja 1700-luvun vaihteessa huomattavan virkamiesuran sekä Ruotsissa että Suomessa. Suomessa hän toimi Turun hovioikeuden presidenttinä ja myöhemmin Turun akatemian kanslerina, joka virkaansa hoitaessaan pyrki erityisesti akatemian kirjaston kartuttamiseen. Hän oli Svean hovioikeuden presidentti vuodesta 1703 alkaen.

## Lähteet
*
Leiomyosarkooma

**Leiomyosarkooma** on sileälihassoluista lähtöisin oleva syöpä. Se kuuluu pehmytkudossarkoomiin ja kattaa niistä 7–11 prosenttia. Leiomyosarkooma sijaitsee usein kohdun seinämässä, raajassa tai mahalaukussa. Leiomyosarkooma voi olla yksi Carneyn triadiin kuuluvista kasvaimista.

## Lähteet
Hal Mohr

**Hal Mohr** (2. elokuuta 1894 San Francisco, Kalifornia &ndash; 10. toukokuuta 1974 Los Angeles, Kalifornia) oli yhdysvaltalainen elokuvaaja.

Mohr sai ensimmäisen Oscar-palkintonsa vuonna 1935 elokuvasta *[[Kesäyön unelma (vuoden 1935 elokuva)|Kesäyön unelma]]*. Hän ei ollut tuolloin ehdokaslistalla, sillä hänen välinsä kollegoihin olivat rikkoutuneet vuoden 1933 lakon aikana, jota Mohr oli ollut sovittelemassa. Äänestäjillä oli kuitenkin mahdollisuus valita ehdokkaansa myös listan ulkopuolelta ja Mohr tuli palkituksi. Vuosi 1935 oli viimeinen, jolloin äänestämään pystyi myös muita kuin ennalta asettuja ehdokkaita ja Mohr on ainoa, joka on saanut Oscarin olematta ehdokkaana. Toisen Oscarinsa Mohr sai vuoden 1943 elokuvasta *[[Suuren oopperan kummitus (vuoden 1943 elokuva)|Suuren oopperan kummitus]]*. Hänen muita elokuviaan ovat muun muassa *[[Jazzlaulaja]]* (1927), *[[Häämarssi (elokuva)|Häämarssi]]* (1928), *[[Ei mikään enkeli]]* (1939), *[[Villin lännen villikissa]]* (1953) ja *[[Hurjapäät (vuoden 1953 elokuva)|Hurjapäät]]* (1953).

Mohrin puoliso oli näyttelijä Evelyn Venable. Hal Mohr on saanut tähden Hollywood Walk of Famelle.

## Lähteet

## Aiheesta muualla
* 
*
Paris Masters

**Paris Masters** (viralliselta nimeltään **Rolex Paris Masters** sponsorin mukaan) on vuosittain loka-marraskuussa järjestettävä miesten tennisturnaus. Turnaus pelataan sisäkentillä Pariisissa, Ranskassa. Turnaus on ollut vuodesta 2000 osa miesten Masters-sarjaa. Ennen vuotta 2000 turnausta kutsuttiin nimellä **Paris Open**.

## Tulokset
### Kaksinpeli

### Nelinpeli

## Lähteet
* Turnaus ATP Tourin sivuilla 

## Aiheesta muualla

* Viralliset sivut
Kaunislahden rautatieasema

**Kaunislahden rautatieasema** (, ) on entinen rautatieliikennepaikka rantaradalla Raaseporin Grundsjössä entisen Karjaan kaupungin alueella noin 9 kilometriä Karjaalta Kirkkonummen suuntaan. Asema avattiin syyskuussa 1903, ja sen suunnitteli Bruno Granholm. Aseman alkuperäinen ruotsinkielinen nimi oli Fagervik, mutta se vaihdettiin Grundsjöksi 1.9.1951. Suomenkielinen nimi Kaunislahti lisättiin 24.5.1928.

Asema oli Fagervikin kartanon sekä ruukin lähin rautatieliikennepaikka. Aseman luokitus laski sitä mukaa kun rautatien merkitys ruukille väheni. Asema alennettiin pysäkiksi joulukuussa 1951 ja laiturivaihteeksi huhtikuussa 1954. Miehitys Kaunislahdessa lopetettiin kesäkuussa 1959, jolloin asema muuttui seisakevaihteeksi. Alennus seisakkeeksi tapahtui toukokuussa 1968, jolloin myös tavaraliikenne lopetettiin. Aseman vaihteet poistettiin käytöstä marraskuussa 1971.

Henkilöliikenteen pysähdyspaikka siirrettiin uudelle paikalle rataoikaisun myötä syyskuussa 1981, ja vanha asema jäi sivummalle radasta. Pysähdykset korvattiin VR:n linja-autoilla vuoden 1991 alusta lähtien, vaikka liikennepaikka lopetettiinkin vasta saman vuoden kesäkuun alussa.

## Lähteet

## Aiheesta muualla
*Kuva Kaunislahden asemasta vaunut.org -sivustolla
Artemi Artsihovski

**Artemi Vladimirovitš Artsihovski** (; 26. joulukuuta (J: 13. joulukuuta) 1902 Pietari – 17. helmikuuta 1978 Moskova) oli venäläinen arkeologi ja historioitsija. Hän oli Moskovan valtionyliopiston historian osaston puheenjohtaja vuodesta 1939 ja vuodesta 1960 Neuvostoliiton tiedeakatemian vastaava jäsen. 

Artsihovski johti 40 vuoden ajan kaivauksia Novgorodissa, missä löydettiin muun muassa Novgorodin tuohikirjeet. Hänet palkittiin Neuvostoliiton valtionpalkinnolla vuosina 1970 ja kuolemansa jälkeen 1982.

## Teokset
*Курганы вятичей, М., 1930; 
*Древнерусские миниатюры как исторический источник, [М.], 1944
*Введение в археологию, 3 изд., М., 1947
*Основы археологии, 2 изд., М., 1955
*Новые открытия в Новгороде, М., 1955 (venäjäksi ja ranskaksi)
*Новгородские грамоты на бересте, т. 1—6, М., 1953—63.

## Lähteet
Sony Ericsson G900

**Sony Ericsson G900i** on Sony Ericssonin valmistama Symbian UIQ3-käyttöjärjestelmää käyttävä älypuhelin. G900i-malli julkaistiin helmikuussa 2008. 
## Lähteet

* Sony Ericsson G900 - Puhelinvertailu.com
* Sony Ericsson G900 - GSMArena.com (englanniksi)
Viulu (elokuva)

**Viulu** (*El violin*) on Francisco Vargasin ohjaama elokuva vuodelta 2005. Se kuvaa kansan ja sortavan hallinnon yhteenottoa Meksikossa 1970-luvulla.

## Juoni
Väkivalloin kukistetun kapinan jälkeen Don Plutarco soittaa viihdyttääkseen sotilaita, mutta tosiasiassa tarkoitus on auttaa vastarintaliikettä ja päästä kylään jääneeseen ammusvarastoon.

## Lähteet

## Aiheesta muualla
* Elokuvan kotisivut
*
Uusi aalto (Neljän Ruusun albumi)

**Uusi aalto** on suomalaisen Neljä Ruusua -yhtyeen yhdeksäs studioalbumi, joka julkaistiin syyskuussa 1999. Albumin on tuottanut Rauli Eskolin ja valituissa kappaleissa Pekka Witikka. Levy on yhtyeen ensimmäinen suomenkielinen studioalbumi kuuteen vuoteen, kahden englanninkielisen levyn jälkeen, jotka julkaistiin nimellä 4R. *Uusi aalto* nousi julkaisuviikollaan Suomen virallisen albumilistan kärkeen. Yhteensä listaviikkoja albumille kertyi yhdeksän. Levy ylitti kultarajan julkaisuvuonnaan, ja sitä on myyty yhteensä yli 22&nbsp;500 kappaletta. Emma-gaalassa *Uusi aalto* oli ehdolla vuoden 1999 albumiksi.

”Varjo” julkaistiin albumin ensimmäisenä singlenä, ja se nousi singlelistan sijalle 15, radiosoittolistan sijalle viisi ja Rumban 50 Hittiä -listan 16. sijalle. Toinen single ”Hunningolla” nousi singlelistan kolmanneksi, radiolistan 19. sijalle ja 50 Hittiä -listan toiselle sijalle. Kappaleeseen kuvattiin myös Miikka Lommin ohjaama musiikkivideo, jolla vierailevat Tehosekoitin, Kalle Päätalo, Hassisen kone, Popeda, Yö ja HIM. Myöhemmin se palkittiin vuoden 1999 parhaana popvideona Jyrki Hit Awards -palkintogaalassa. Kolmas single ”Luotsivene” nousi fyysisen singlelistan sijalle 14, radiolistan 18. sijalle ja 50 Hittiä -listan sijalle 21. ”Olen niin pop” julkaistiin albumin neljäntenä singlenä.

## Kappaleet

Kaikki san. Ilkka Alanko ja sov. Neljä Ruusua, ellei muuta mainittu.

## Arvostelut

Soundin Jorma Jortikka kehui yhtyeen jättäneen ”tarpeettoman hieromisen” albumilla, keskittyen ”suoraviivaisen ja osin viimeistelemättömän karhean rockin runnomiseen”. Kiitosta keräsi myös tuottaja Rauli Eskolin, jonka ”modernit konerytmit ja oudot ujellukset ja pulputukset piipahtavat sopivasti sivuosissa”. Jortikka totesi myös Neljän Ruusun paluun suomen kieleen ”piristäneen” yhtyettä.

## Tekijät

**Neljä Ruusua**
* Ilkka Alanko
* Kode Koistinen
* Lade Laakkonen
* Kämy Kämäräinen
**Muut esiintyjät**
* Don Huonot – taustalaulu (8)
* Ann Bell Fell – taustalaulu (9)

**Tuotanto**
* Rauli Eskolin – tuotanto, äänitys ja miksaus (1–5, 7, 8, 11)
* Pekka Witikka – tuotanto, äänitys ja miksaus (6, 9, 10)
* Mikko Laiho – äänitys (1–5, 7, 8, 11)
* Pauli Saastamoinen – masterointi
* Teemu Kilponen – valokuvat
* Kai Arponen – kannen suunnittelu
* Gabi Hakanen – vastaava tuottaja

## Lähteet
Iyaz

**Keidran Jones** (s. 15. huhtikuuta 1987), paremmin tunnettu taiteilijanimellä **Iyaz**, on Brittiläisiltä Neitsytsaarilta kotoisin oleva laulaja  ja rap-artisti. Hänen kappaleensa "Replay" nousi toiselle sijalle Billboard Hot 100 -listalla vuonna 2009. Joulukuussa 2009 "Replay" oli parhaimmillaan ykkössijalla Billboardin Pop Songs -listalla. Se nousi myös ensimmäiseksi Britannian singlelistalla 10. tammikuuta 2010. Iyazille ilmestyi myös toinen hitti "Solo" vuonna 2010 ja "Pyramid" jonka hän lauloi Charice Penpemgcon kanssa. Artisti on myös saanut suosiota YouTubessa: Hänen kappalettaan "Replay" on katsottu palvelussa yli 70 miljoonaa kertaa.

## Diskografia
;Albumit
* 

;Singlet
* *[[Replay (Iyazin kappale)|Replay]]* (2009)
* *Solo* (2010)
* *So Big* (2010)

## Aiheesta muualla
* Artistin kotisivut
Karbonylaatio

**Karbonylaatio** on kemiallinen reaktio, jossa hiilimonoksidi liittyy johonkin orgaaniseen tai epäorgaaniseen yhdisteeseen. Hiilimonoksidi on yleinen aine, ja sitä käytetään usein teollisissa prosesseissa reaktanttina.

## Karbonylaatio ihmisessä

Karbonylaation aiheuttaja ihmisen aineenvaihdunnassa on usein hapetusstressi . Karbonylaatio edeltää usein solujen kuolemaa , . 

Veren sokeripitoisuuden noustessa valkuaisaineiden vapaat aminohapot reagoivat kemiallisesti karbonyyliryhmien kanssa ja pelkistävät sokereita alfaketoaldehydiksi, joka aiheuttaa sokeroitumista eli glykaatiota.

Karbonyyliryhmiä syntyy kudoksissamme monesta syystä:

* aminohappojen sivuketjujen suorasta hapettumisesta vapaiden radikaalien ja reaktiivisten happiyhdisteiden vaikutuksesta
* lipidien peroksidaatiotuotteiden (MDA) reagoinnista aminohappojen (lysiinin, arginiinin ja histidiinin) kanssa glykaatiossa, joissa sokerit ja proteiinit muodostavat karbonyyliryhmiä Maillard-reaktiossa ja muilla tavoilla 
* krotyylialkoholin muuntuessa elimistössä myrkylliseksi krotonaldehydiksi .

Aldehydit ja ketonit ovat karbonyyliyhdisteitä, toisin sanoen niiden molekyylissä on funktionaalisena ryhmänä karbonyyliryhmä >C=O. 

Proteiinit eivät ole ainoita yhdisteitä, joissa syntyy karbonyyliryhmiä. Myös solukalvojen fosfolipidit muodostavat niitä hapettuessaan, vapaiden radikaalien ja reaktiivisten happiyhdisteiden vaikutuksesta.

## Lähteet
František Raboň

**František Raboň** (s. 26. syyskuuta 1983 Praha) on tšekkiläinen maantiepyöräilijä, joka kilpaili ammattilaisena vuosina 2003–2013. Hän edusti ensin tšekkiläistä PSK-joukkuetta, vuosina 2006–2011 Team HTC:ta ja kausilla 2012–2013 Omega Pharma-Quick Stepiä. Hän menestyi etenkin etappikilpailuissa ja aika-ajoissa.

Raboň voitti alle 23-vuotiaiden maantieajon Euroopan-mestaruuden Moskovassa 2005. Hän voitti vuoden 2009 Tour de Romandie -kilpailussa sekä 3,1&nbsp;kilometrin prologin että 14,8&nbsp;kilometrin aika-ajoetapin. Vuonna 2010 hän voitti Vuelta a Murcia -etappikilpailun oltuaan paras myös aika-ajo-osuudella.

## Saavutuksia

Lähde: Cycling Archives
;2003
:Baltyk-Karkonosze-Tour, etapin 6 voitto
;2004
:Marokon ympäriajo, etapin 9 voitto
:Slovakian ympäriajo, etapin 4 voitto
;2005
:Alle 23-v. EM-kilpailut, kultaa maantieajossa 
:Paths of King Nikola, etapin 3 voitto
:Memorial Andrzeja Trochanowskiego, voitto 
:Malopolski Wyscig Gorski, etapin 1 voitto
:Slovakian ympäriajo, etapin 4a (aika-ajo) voitto
;2008
:Tšekin aika-ajomestaruus 
:Irlannin ympäriajo, etapin 5 voitto
;2009
:Vuelta a Murcia, etapin 3 (aika-ajo) voitto
:Critérium International, kokonaiskilpailussa toinen
:Tour de Romandie, prologin ja etapin 3 (aika-ajo) voitto
:Tšekin aika-ajomestaruus 
;2010
:Vuelta a Murcia, kokonaiskilpailun ja etapin 4 (aika-ajo) voitto 
:Tšekin aika-ajomestaruus

## Lähteet

## Aiheesta muualla
*Virallinen sivusto
Susanne Gottberg

**Susanne Margareta Gottberg** (s. 16. maaliskuuta 1964 Tammisaari) on suomalainen kuvataiteilija. Gottberg maalaa öljyllä puulle ohuilla lasuurikerroksilla, jotka luovat teokselle ominaisen pintakiillon. Aiheita hän saa omista valokuvistaan sekä lehtikuvista ja elokuvista. Gottbergin teosten on sanottu kuvaavan katsomisen problematiikkaa ja havaitsemisen prosessia.

Gottberg valittiin vuonna 1994 vuoden nuoreksi taiteilijaksi, ja vuonna 2019 hän sai Suomen Taiteilijaseuran palkinnon.
Vuonna 1991 hän sai Suomen taideyhdistyksen dukaattipalkinnon

Gottberg opiskeli Länsi-Uudenmaan kansanopistossa vuosina 1982–1984, ja Kuvataideakatemiassa vuosina 1984–1989. Debyyttitaidenäyttelynsä Gottberg piti valmistumisvuonnaan Forsblomin galleriassa, joka on edustanut Gottbergiä aina nykypäivään saakka. Gottbergin julkisia teoksia on Tammisaaren vanhustentalossa, Ressun lukiossa Helsingissä sekä Hanasaaren kulttuurikeskuksessa. Gottberg on maalannut Elisabeth Rehnin muotokuvan Eduskuntataloon, ja lisäksi hänen teoksiaan on suomalaisten ja ruotsalaisten taidemuseoiden ja kaupunkien kokoelmissa. 
Hänen ensinäyttelynsä oli vuonna 1989.__NOTOC__

## Palkinnot

* **2019** Suomen Taiteilijaseuran kuvataiteilijapalkinto
* **2018** Svenska Kulturfondenin suuri palkinto
* **2011** Stina Krook -säätiö
* **2005** Swedish Literature Society of Finland
* Swedish Cultural Foundation
* **1996** Stina Krook -säätiö
* **1994** Vuoden nuori taiteilija
* **1991** Dukattipalkinto, Suomen taideyhdistys

## Julkaisut

* 
* 

## Lähteet
* Kuvataiteilijamatrikkeli
* 
* Susanne Gottberg (amagallery.net) 
* Ehdokas 1999: Susanne Gottberg (arsfennica.fi) 

### Viitteet
Kolmivyötylli

**Kolmivyötylli** (*Charadrius tricollaris*) on afrikkalainen kahlaaja. Sen nimialalajin *tricollaris* elinympäristö käsittää mantereen itä- ja eteläosan Etiopiasta Tansaniaan, Gaboniin ja Etelä-Afrikkaan. Alalaji *bifrontatus* elää Madagaskarilla. Lajin holotyypin kuvaili Louis Jean Pierre Vieillot Kapkaupungista 1818.

## Lähteet
Madagaskarintylli

**Madagaskarintylli** (*Charadrius thoracicus*) on Madagaskarin lounaisrannikon kotoperäinen kahlaaja. Harvinaisena sitä tavataan saaren itärannikolla. Lajin holotyypin kuvaili Charles Wallace Richmond Madagaskarin itärannikon Loholokasta 1896.

## Lähteet
Hietatylli

**Hietatylli** (*Charadrius marginatus*) on afrikkalainen kahlaaja. Sen elinympäristö käsittää suuren osan Saharan eteläpuolista Afrikkaa aina mantereen eteläkärkeen saakka. Alalaji *tenellus* elää vain Madagaskarilla. Siitä tunnetaan kaikkiaan neljä alalajia. Lajin holotyypin kuvaili Louis Jean Pierre Vieillot Kapmaasta 1818.

## Lähteet
Ruosteniskatylli

**Ruosteniskatylli** (*Charadrius ruficapillus*) on Australian kotoperäinen kahlaajalaji. Se välttelee mantereen kuivimpia seutuja. Se elää myös Tasmaniassa. Lajin holotyypin kuvaili Coenraad Jacob Temminck Uudesta Etelä-Walesista vuonna 1822.

## Lähteet
Ruskovyötylli

**Ruskovyötylli** (*Charadrius pallidus*) on afrikkalainen kahlaaja. Sen elinympäristö käsittää eteläisen Afrikan Lounais-Angolasta Mosambikiin, sisämaassa Pohjois.Namibian, Pohjois-Botswanan ja Etelä-Afrikan pohjoispuolen. Alalaji *venustus* elää Kenian ja Tansanian rajalla olevissa suolajärvissä. Lajin holotyypin kuvaili Hugh Edwin Strickland Walvis Baysta 1852.

## Lähteet
Sepeltylli

**Sepeltylli** (*Charadrius collaris*) on amerikkalainen kahlaaja. Sen laaja elinympäristö ulottuu Meksikon keskiosista läpi Keski-Amerikan, Etelä-Amerikassa Kolumbiasta Ecuadoriin ja Andien itäpuolta Pohjois-Argentiinaan ja Keski-Chileen. Lajin holotyypin kuvaili Louis Jean Pierre Vieillot Paraguaysta 1818.

## Lähteet
Elimination Chamber (2010)

**Elimination Chamber** oli World Wrestling Entertainmentin tuottama pay-per-view (PPV), mikä käytiin 21. helmikuuta 2010 Scottrade Centerissä St. Louisissa Missourissa. Elimination Chamberissa käytiin 7 ottelua, joista ensimmäinen on yleisön lämmitykseen tarkoitettu ns. "Dark-match". Nimi johtuu siitä, että kyseinen ottelu ei pääse lähetykseen. Päätapahtumana nähtiin World Heavyweights -mestaruusottelu. Elimination Chamber on viimeinen PPV ennen WrestleMania XXVI:tä.

## Matsit ja tulokset

### Elimination Chamberin sisääntulot ja eliminoimiset (RAW)

### Elimination Chamberin sisääntulot ja eliminoimiset (SmackDown)

## Lähteet

1. http://www.wwe.com/shows/eliminationchamber/
2. http://www.examiner.com/x-1734-Pro-Wrestling-Examiner~y2010m2d22-WWE-Elimination-Chamber-10-results
Patagoniantylli

**Patagoniantylli** (*Charadrius falklandicus*) on eteläamerikkalainen kahlaaja. Sen elinympäristö käsittää Chilen ja Argentiinan keski- ja eteläosat, Falklandsaaret ja paikoitellen Etelä-Brasilian. Lajin holotyypin kuvaili John Latham Falklandsaarten Port Egmontista 1790.

## Lähteet
Rusorintatylli

**Rusorintatylli** (*Charadrius modestus*) on eteläamerikkalainen kahlaaja. Sen elinympäristö käsittää mantereen eteläosan Chilen ja Argentiinan keskiosista Tulimaahan ja Falklandsaaret. Lajin holotyypin kuvaili Martin Lichtenstein Montevideosta Uruguaysta 1823.

## Lähteet
Eteläntyllit

**Eteläntyllit** (*Thinornis*) on rantalintujen lahkon kurmitsojen heimoon kuuluva lintusuku. Suvun kaksi lajia elävät Australiassa ja Uudessa-Seelannissa.

Eteläntyllilajit:
*Mustapäätylli (*Thinornis cucullatus*)
*Kolotylli (*Thinornis novaeseelandiae*)
Mustapäätylli

**Mustapäätylli** (*Thinornis cucullatus*), myös *T. rubricollis* ja *Charadrius rubricollis*, on Australian kotoperäinen kahlaaja. Sen elinympäristö käsittää mantereen eteläosan ja Tasmanian. Lajin holotyypin kuvaili Johann Friedrich Gmelin Tasmanian Adventure Baylta 1789.

## Lähteet
Luterilainen kirkko Irlannissa

**Luterilainen kirkko Irlannissa** (iiriksi: *An Eaglais Liútarach in Éirinn*, saksaksi:*Evangelisch-Lutherische Kirche in Irland*) on luterilainen kirkko, joka toimii koko Irlannin saarella.

Luterilaisella kirkolla Irlannissa on erityiset välit Saksan evankeliseen kirkkoon ja enemmistö sen jäsenistä tulee saksankielisistä Euroopan maista.

Pääseurakunta sijaitsee Dublinissa. Jumalanpalvelukset pidetään pääosin saksaksi, kuukauden viimeisinä sunnuntaina englanniksi. Jumalanpalveluksia saksaksi pidetään myös Belfastissa, Castlepollardissa, Corkissa, Galwayssa, Killarneyssa, Limerickissä, Sligossa ja Wexfordissa.

Vuonna 2009 kirkolla oli 300 jäsentä.

## Lähteet

## Aiheesta muualla
* Lutheran Church in Ireland ,
Kolotylli

**Kolotylli** (*Thinornis novaeseelandiae*) on Uuden-Seelannin kotoperäinen kahlaajalaji. Se elää vain Chathamsaarten Rangatiralla ja sen populaation koko on 200–220&nbsp;yksilöä, 78–83&nbsp;paria. Lajin holotyypin kuvaili Johann Friedrich Gmelin Eteläsaarelta vuonna 1789.

## Lähteet
Australiankurmitsa

**Australiankurmitsa** (*Peltohyas australis*) on Australian kotoperäinen kahlaajalaji, joka kuuluu kurmitsojen heimoon. Se elää mantereen lounais-, etelä- ja itäosien sisämaassa. Lajin holotyypin kuvaili John Gould Australian sisäosista vuonna 1841.

## Lähteet
Andienkurmitsa

**Andienkurmitsa** (*Phegornis mitchellii*) on eteläamerikkalainen kahlaaja. Sen elinympäristö käsittää Andien rinteet Perun pohjoisosista Pohjois-Chileen, sekä Länsi-Boliviasta Etelä-Chileen ja Kaakkois-Argentinaan. Lajin holotyypin kuvaili Louis Fraser Chilestä 1845.

## Lähteet
Andienkeräkurmitsa

**Andienkeräkurmitsa** (*Oreopholus ruficollis*) on eteläamerikkalainen kahlaaja. Sen elinympäristö ulottuu Perun keskiosista Länsi-Boliviaan, Chileen ja Pohjois-Argentinasta Tulimaahan. Siitä tunnetaan kaksi alalajia. Lajin holotyypin kuvaili Johann Georg Wagler Uruguayn Canelonesista 1829.

## Lähteet
Hyypät

**Hyypät** (*Vanellus*) on rantalintujen lahkoon ja kurmitsojen heimoon kuuluva lintusuku.

## Lajit

Hyyppiin luetaan kuuluvaksi 24 lajia:

*Töyhtöhyyppä (*Vanellus vanellus*)
*Pitkävarvashyyppä (*Vanellus crassirostris*)
*Seppähyyppä (*Vanellus armatus*)
*Kynsihyyppä (*Vanellus spinosus*)
*Jokihyyppä (*Vanellus duvaucelii*)
*Afrikantöyhtöhyyppä (*Vanellus tectus*)
*Intianhyyppä (*Vanellus malabaricus*)
*Viiksihyyppä (*Vanellus albiceps*)
*Kulohyyppä (*Vanellus lugubris*)
*Laidunhyyppä (*Vanellus melanopterus*)
*Kruunuhyyppä (*Vanellus coronatus*)
*Tuhkahyyppä (*Vanellus senegallus*)
*Etiopianhyyppä (*Vanellus melanocephalus*)
*Ruskorintahyyppä (*Vanellus superciliosus*)
*Huppuhyyppä (*Vanellus cinereus*)
*Kenttähyyppä (*Vanellus indicus*)
*Jaavanhyyppä (*Vanellus macropterus*)
*Australianhyyppä (*Vanellus tricolor*)
*Naamiohyyppä (*Vanellus miles*)
*Arohyyppä (*Vanellus gregarius*)
*Suohyyppä (*Vanellus leucurus*)
*Tyllihyyppä (*Vanellus cayanus*)
*Eteläamerikanhyyppä (*Vanellus chilensis*)
*Andienhyyppä (*Vanellus resplendens*)

## Lähteet
*Maailman lintujen suomenkieliset nimet (BirdLife Suomi) 
*ITIS: ''Vanellus''
Aku Snellman

**August "Aku" Snellman** (3. marraskuuta 1896 Karttula – 3. syyskuuta 1961 Kuopio), taiteilijanimeltään **August Sampola**, oli suomalainen toimittaja ja kirjailija. Hän käytti myös nimimerkkejä *Jere*, *Veto* ja *Samuli Sala*. Snellman otti käyttöön Sampola-nimen suomalaisuusaatteen innoittamana ja käytti tätä omana nimenäänkin - palaten kuitenkin myöhemmin käyttämään alkuperäistä omaa sukunimeään Snellman.

Snellmanin vanhemmat olivat torppari Simo Snellman ja Fredrika "Retriikka" o.s. Voutilainen. Snellman kävi viisi vuotta Kuopion lyseota, valmistui opettajaksi Kajaanin seminaarista 1919 sekä suoritti sanomalehtitutkinnon Yhteiskunnallisessa korkeakoulussa. Nuoruudessa Snellman voitti palkintoja mm. hiihdossa. Ensimmäinen puolisonsa oli laihialaissyntyinen Linda Laina Jakku (1894–1992).

Snellmanin tytär oli taidemaalari Anita Snellman. Aku Snellman harrasti vapaa-aikanaan myös akvarellimaalausta ja esimerkiksi korukirjontakäsitöitä. Taiteilijatytär sai ensiopit isältään, ja maalausta harrastettiin niin luonnon helmassa kuin mm. Porin vuosina puistossa ja myös kesäisin Uudessakaupungissa. Snellman kuitenkin aina lopulta palasi Kuopioon. Eläkepäivinään hän viihtyi kotiseudullaan Karttulassa. Snellmanilla oli taiteilijatyttären lisäksi kaksi poikaa. Heistä vanhempaa opettaja Matti Snellmania s. 1925 ja k. 2005, kiinnosti isän tavoin kiinnosti kirjoittaminen - hän kirjoitti useita näytelmiä erityisestikoulun juhliin oppilasesityksiin sekä useita luonnoksia romaaneiksi. Nuorempi poika, opettaja Ilkka Seppo Väinämö Snellman s. 1932 k.xxxx oli puolestaan perinyt isänsä visuaalisen lahjakkuuden Anita sisaren tavoin, ja hänestä kehittyi taitava lähes ammattimaninen valokuvaaja ja myös pienkaitafilmielokuvien kuvaaja. Aku Snellmanilla oli vielä toinenkin tytär toisesta avioliitosta syntynyt Helmikki Snellman, joka melko varhain avioitui Sveitsiin (Baumann).

## Teoksia
* *"Lastiikkaa" ja vähän muutakin* : kaksiosainen huvinäytelmä. Suomen naisten liikuntakasvatusliiton näytelmäsarja 2. Suomen naisten liikuntakasvatusliitto, Hyvinkää 1930
* *Elämän kirjo* : runosikermä. Kirjoitettu juhlarunoksi Äänekosken kauppalan kansakoulun 50-vuotisjuhlaan. Jyväskylä 1935
* *Äänekosken kauppalan kansakoulu 50-vuotias*, toimittajat J. A. Leppämäki, Aku Snellman, Ahti Kärkkäinen. Äänekosken kauppala, Jyväskylä 1935
* *Kohtalon tikka* : romaani. WSOY 1938
* *Tähtiä etsitään* : yksinäytöksinen huvinäytelmä. Gummeruksen näytelmiä 51. Gummerus 1938 (nimimerkillä *Samuli Sala*)
* *Siikaisten osuuskauppa r.l. 1907–1947*. Siikaisten osuuskauppa, Pori 1947

## Lähteet
* 
* Pohjoissavolaisen kaunokirjallisuuden bibliografia : Aku Snellman 

### Viitteet
Mustaotsatylli

**Mustaotsatylli** (*Elseyornis melanops*) on Oseanian alueella esiintyvä kahlaajalintu, joka on sukunsa ainoa laji. Mustaotsatyllin esiintymisalue käsittää Australian, Tasmanian ja Uuden-Seelannin. Lajin holotyypin kuvaili Louis Jean Pierre Vieillot Uudesta Etelä-Walesista vuonna 1818.

## Lähteet
Marunasirkku

**Marunasirkku** (*Artemisiospiza belli*) on Yhdysvalloissa ja Meksikossa esiintyvä sirkkulien heimoon kuuluva varpuslintulaji.

## Koko ja ulkonäkö
Marunasirkun ruumiinpituus on noin 13&ndash;15&nbsp;cm. Selästään se on ruskea mustin viiruin, päälaki on väriltään harmaa. Silmien ympärillä on valkoiset renkaat ja nokasta lähtee alaspäin mustat juovat. Rinta on harmahtavan valkoinen ja sen keskellä on musta täplä. Lajin pyrstö on pitkähkö ja väriltään musta, valkoisia reunoja lukuun ottamatta. Nuoret linnut ovat väritykseltään aikuisia ruskeampia ja kauttaaltaan viiruisia.

## Levinneisyys ja elinympäristö
Marunasirkku pesii Washingtonista Baja Californiaan ulottuvalla alueella ja Great Basinin ylänköalueella. Talveksi laji muuttaa Kalifornian, Arizonan ja Meksikon kuiville aavikkoalueille. Lajin elinympäristöä ovat kuivat pensaikot, marunoita kasvavat alueet ja talvisin myös aavikot, joilla kasvaa pensaikkoa. Marunasirkku on sopeutunut hyvin kuivuuteen ja saa tarvitsemansa veden ravinnostaan eli hyönteisistä ja mehikasveista.

Yhdysvaltain viranomaiset luokittelevat San Clement Islandilla elävän marunasirkun alalajin *A.b. clementeae* uhanalaiseksi. Laji on aikaisemmin ollut saarella hyvinkin yleinen, mutta saarelle siirretyt vuohet ovat syöneet suuren osan saaren alkuperäisestä pensaikosta. Vuohien aiheuttaman elinympäristön vähenemisen vuoksi alalajin kanta on uhanalainen.

## Ravinto
Marunasirkun ravinto koostuu pääasiassa siemenistä. Laji syö useiden ruohojen, ruokojen ja pensaiden siemeniä. Lisäksi osan ravinnosta muodostavat hyönteiset, kuten heinäsirkat, kovakuoriaiset ja muurahaiset. Poikasiaan laji ruokkii hyönteisravinnolla. Lintu etsii ravintonsa maasta. Pesimäajan ulkopuolella marunasirkut etsivät ruokaa usein suurissa parvissa.

## Pesintä
Laji tekee pesänsä maahan tai pensaikkoon. Pesimäkauden aikana voi olla kaksi tai kolmekin pesintää. Ensimmäisen pesinnän pesä sijaitsee yleensä maassa ja myöhempien pesimäkertojen pesät pensaikossa. Naarasmarunasirkku rakentaa kuppimaisen pesän risuista, ruohoista ja puunkuoren paloista. Naaras munii kolmesta neljään vaaleansinertävää pilkullista munaa. Naaras hautoo munat yksin, mutta koiras osallistuu kuoriutuneiden poikasten ruokintaan.

## Systematiikka
Geneettisen tutkimuksen perusteella marunasirkku ei ole muiden *Amphispiza*-suvun lajien lähisukulainen, ja siksi se on siirretty omaan uuteen sukuunsa *Artemisiospiza*, johon lisäksi kuuluu erilliseksi lajiksi korotettu entinen alalaji isomarunasirkku *A. nevadensis*.

## Lähteet
Bryon Wilson

**Bryon Wilson** (s. 7. huhtikuuta 1988) on yhdysvaltalainen freestylehiihtäjä, joka kilpailee kumparelaskussa.

Maailmancupissa Wilson kilpaili ensimmäisen kerran helmikuussa 2007. Hän on ollut kaksi kertaa toinen maailmancupin kisoissa, molemmat Suomulla joulukuussa 2009. Lisäksi hän on voittanut kultaa nuorten MM-kilpailuissa vuonna 2007 ja Yhdysvaltain mestaruuskisoissa 2009. Vancouverin olympiakisoissa 2010 hän otti pronssia kumparelaskussa.

## Lähteet
Otto Tuulos

**Otto Selim Tuulos** (synt. **Nyberg**, 4. marraskuuta 1876 Nurmijärvi – 6. maaliskuuta 1931 Viipuri) oli suomalainen näyttelijä, teatterinjohtaja ja näytelmäkirjailija.

## Ura
Nurmijärven Kytäjällä torpparin perheeseen syntynyt Tuulos aloitti näyttelijänä Suomalaisessa teatterissa (myöh. Kansallisteatteri) vuonna 1897, jonka ohella hän esiintyi Suomen Näyttämöllä 1902−1904, Tampereen Teatterissa 1904−1905 sekä Viipurin Näyttämöllä 1905−1923. Teatterinjohtajana Tuulos työskenteli Viipurin Näyttämöllä 1918−1923 ja Lappeenrannan teatterissa 1923−1924. Vuodesta 1926 lähtien hän Etelä-Karjalan Nuorisoseuran näyttämöohjaajana.

Tuuloksen tunnettuihin rooleihin kuuluivat muun muassa Kustaa Adolfin rooli Zacharias Topeliuksen Regina von Emmeritz-näytelmässä, Juhani Seitsemässä veljeksessä, Joas Leassa, Juhana herttua Kyösti Wilkunan näytelmässä Niilo Skalm, Pastori Manders Ibsenin Kummittelijoissa, Kauppaneuvos Tjelde Bjørnstjerne Bjørnsonin *Konkurssi-näytelmässä, Jago [[Othello]]ssa ja Prospero [[Myrsky (näytelmä)|Myrskyssä]].

Tuulos kirjoitti myös kolme näytelmää, joista ensimmäinen oli vuonna 1910 valmistunut *Perisyntejä*. Tuulos kirjoitti lisäksi [[Essee|esseitä]] ja kirjallisia [[Pakina|pakinoita]]. Tuulos kuoli nopeasti edenneeseen sairauteen 54-vuotiaana maaliskuussa 1931. Hänet on haudattu Viipuriin [[Ristimäen hautausmaa (Viipuri)|Ristimäen hautausmaalle]].

== Yksityiselämä ==
1900-luvun alussa Tuulos oli avioliitossa näyttelijä [[Anna Talma]]n kanssa.

== Näytelmät ==
*
**Hallitsevaa sukupuolta'', 1922.
*

## Lähteet
Anni Kaste

**Anni Kastegren**, o.s. *Lindeberg*, kirjailijanimi **Anni Kaste**, (6. helmikuuta 1876 Nastola – 17. heinäkuuta 1961 Lahti) oli suomalainen kirjailija.

Kasteen vanhemmat olivat virkatalonvuokraaja Karl Gustaf Lindeberg ja Karoliina Kristiina Elisabeth Hymander. Kaste oli naimisissa 1896-1934 lääninkamreeri Igor (Iikka) Herman Kastegrenin (k. 1934) kanssa. 

Anni Kaste muutti Nastolasta Mikkeliin ja oli Mikkelin Sanomien toimittajana 1926–1927. Hän muutti 1930 Helsinkiin ja työskenteli vuodesta 1930 toimittajana ja Naisten Ääni-lehden toimitussihteerinä. Vuodesta 1940 lähtien hän asui kotikylässään Nastolan Kumialla. Kaste oli Mikkelin kaupunginvaltuuston jäsenenä 1920–1929. Hän oli myös jäsenenä useissa kunnallisissa toimikunnissa ja sivistysjärjestöissä sekä kokoomuspuolueen piiritoimikunnassa.

Anni Kaste julkaisi 1904 ensimmäisen novellikokoelmansa *Vastarannalla* ja 1909 ensimmäisen romaaninsa *Annikki* ja sitä seurasivat romaanit *Hänen armonsa kasvatti*, *Pimeällä tiellä*, *Siihen voi luottaa*, *Elämän polska*, *Olli Ruudin morsian*, *Suurin koetus* ja *Umpikuja*. Lisäksi hän julkaisi kahdeksan kertomuskokoelmaa.

Nastola-seuran 1974 pystyttämä *Anni Kasteen muistomerkki* sijaitsee hänen kotitalonsa paikalla Nastolassa Ruuhijärven ja Kumiantien risteyksessä.

## Teoksia
* *Kertun kepposet*: huvinäytelmä 1:ssä näytöksessä. Näytelmä kirjallisuutta 44. U.W.Telen ja K., Kuopio 1901, 2. painos 1908 (nimimerkillä *Anni Sala*)
* *Vastarannalla*: novelleja. Vihtori Kosonen, Helsinki 1908, 2. painos Otava 1914
* *Annikki*: romaani. Otava 1909, 2. painos 1910
* *Hänen armonsa kasvatti*: romaani. Otava 1910, 2. painos 1911
* *Pilviä*: novelleja. Otava 1911
* *Pimeällä tiellä*: romaani. Otava 1912
* *Marraskuun ilta*: novelleja. Otava 1913
* *Lumihiutaleita*: novelleja. Otava 1915
* *Siihen voi luottaa*: novelli. Kirja, Helsinki 1916
* *Elämän polska*: romaani. Otava 1917
* *Olli Ruudin morsian*: romaani. Otava 1918
* *Vapautus*: kertomus. Otava 1919
* *Suurin koetus*: romaani. Karisto 1920
* *Umpikuja*: romaani. Karisto 1921
* *Kun rakkaus velvoittaa*: kertomus. Kirja, Helsinki 1922
* *Vuoroin vieraissa*: yksinäytöksinen huvinäytelmä. Seuranäytelmiä 225. Karisto 1922
* *Tulvivat virrat*: kertomuksia. Kirja, Helsinki 1923
* *Nurmikon avain*: kertomuksia. Minerva, Helsinki 1928
* *Elämä yllättää*: romaani. Nyyrikin romaaniosasto 61. H.W. Marjamaan kirjapaino, Oulu 1931
* *Ihmisiä, jotka jaksavat seistä yksin. Tarina sisäisistä voimista*: romaani. Otava 1942
* *Iltatie*: runoja. Otava 1946
* *Vapain käsin*: romaani. Karisto 1948

## Lähteet
*  (Lähde arkistossa)
* Päijäthämäläisiä kirjailijoita : Anni Kaste 
* Pohjoissavolaisen kaunokirjallisuuden bibliografia: Anni Kaste 

## Viitteet
Luettelo Suomen singlelistan ykkösistä vuonna 1979

Tämä on **luettelo Suomen singlelistan ykkösistä 1979**, joka sisältää kärkipaikkaa hallussaan pitäneet singlet vuonna 1979 Suomen Musiikkikauppiasliitto ry:n kokoamalla Mitä Suomi soittaa -listalla. Listaa julkaistiin kerran kuukaudessa. Samaan aikaan Suomessa on julkaistu muitakin levymyyntilistoja, jotka saattavat poiketa Mitä Suomi soittaa -listasta käytettyjen mittausmenetelmien ja otosten vuoksi.

## Lista

## Katso myös

* Luettelo musiikkilistoista

## Lähteet
* Suomi soi 4: Suuri suomalainen listakirja (Tammi, 2005; toim. Jake Nyman)
Everyday

**Everyday** on yhdysvaltalaisen hard rock -yhtye Bon Jovin singlejulkaisu yhtyeen kahdeksannelta studioalbumilta *[[Bounce]]*. Single julkaistiin elokuussa 2002. Single nousi kaikkein myydyimmäksi singleksi Kanadan singlelistalla. Kappaleen ovat kirjoittaneet Jon Bon Jovi, Richie Sambora ja Andreas Carlsson.

Listoilla single saavutti ykkössijan Kanadassa ja Espanjassa, ja saavutti Top 10 -listasijoituksia monissa muissa maissa. Single saavutti kakkossijan Japanissa, viidennen sijan Yhdistyneessä kuningaskunnassa ja Australiassa ja seitsemännen sijan Saksassa ja Italiassa. 

Kappale ei saavuttanut suurta listahitin mainetta Yhdysvalloissa, ja korkein sijoitus Yhdysvaltojen singlelistoilla oli sija 31 *Mainstream Rock Tracks* -listalla.

## Kappalelista
# 
# 
# 
# 

## Kokoonpano
*Jon Bon Jovi – laulu
*Richie Sambora – kitara
*Hugh McDonald – bassokitara
*David Bryan – koskettimet
*Tico Torres – rummut

## Lähteet
Matematiikkakonekomitea

**Matematiikkakonekomitea** oli tiedemiehistä ja kenraalista koostettu vuosina 1954–1960 toiminut työryhmä, joka muun muassa rakennutti Suomeen ESKO-tietokoneen vuosina 1955–1960. 

Matematiikkakonekomiteaan kuuluivat matematiikan professori Rolf Nevanlinna puheenjohtajana, fyysikko, akateemikko Erkki Laurila varapuheenjohtajana sekä muina jäseninä tähtitieteen professori Gustaf Järnefelt, todennäköisyyslaskennan tutkija Kari Karhunen, lujuusopin professori Pentti Laasonen ja sovellun matematiikan tutkija Evert Johannes Nyström. Lisäksi mukana oli Puolustusvoimien edustajana ensin tykistön kenraali Uolevi Poppius (1954–1956), myöhemmin kenraali Elof Roschier (1956–1960). 

Matematiikkakonekomitean perusti tuolloin vasta neljä vuotta toiminut Valtion luonnontieteellinen toimikunta, joka on yksi nykyisen, toimikuntamallisen Suomen Akatemian edeltäjä. Komitea oli ensimmäinen laatuaan Suomessa, ja se oli itsessään lähtölaukaus aiempaa aktiivisemmalle tieteen edistämiselle Suomessa. 

## Lähteet
Pitkävarvashyyppä

**Pitkävarvashyyppä** (*Vanellus crassirostris*) on afrikkalainen kahlaaja. Sen elinympäristö käsittää Saharan eteläpuolisen Afrikan itä- ja eteläosan Etelä-Sudanista Etelä-Afrikan pohjoisosiin ja Angolaan. Siitä tunnetaan kaksi alalajia. Lajin holotyypin kuvaili Gustav Hartlaub Nubiasta 1855.

## Lähteet
Tuhkahyyppä

**Tuhkahyyppä** (*Vanellus senegallus*) on afrikkalainen kahlaaja. Sen elinympäristö käsittää Saharan eteläpuolisen Afrikan Mauritanian lounaisosista ja Eritreasta Etelä-Afrikan koillisosiin. Siitä tunnetaan kolme alalajia. Lajin holotyypin kuvaili Carl von Linné Senegalista 1766.

## Lähteet
Hugo Friedhofer

**Hugo W. Friedhofer** (3. toukokuuta 1902 San Francisco, Kalifornia &ndash; 17. toukokuuta 1981 Hollywood, Kalifornia) oli yhdysvaltalainen elokuvasäveltäjä.

Friedhoger aloitti orkesterisellistinä ja elokuva-alalle hän siirtyi 1929. Friedhoher oli kaikkiaan yhdeksän kertaa Oscar-ehdokkaana. Palkinnon hän sai vuoden 1946 elokuvasta *[[Parhaat vuodet (elokuva)|Parhaat vuodet]]*. Muita hänen elokuviaan ovat muun muassa *[[Nainen ikkunassa]]* (1944), *[[Pettäjän jäljillä]]* ja *[[Mitä kovemmin he kaatuvat]]* (1956).

## Lähteet

## Aiheesta muualla
* 
*
Seppähyyppä

**Seppähyyppä** (*Vanellus armatus*) on afrikkalainen kahlaaja. Sen elinympäristö käsittää päiväntasaajan eteläpuolisen Afrikan Angolasta, Keniasta ja Tansaniasta Etelä-Afrikkaan. Lajin holotyypin kuvaili William John Burchell Etelä-Afrikan Griquatownista 1822.

## Lähteet
Koripallon II-divisioona

**II-divisioona ** on Suomen neljänneksi korkein sarjataso koripallossa. Kaudella 2025-2026 II-divisioonaa pelataan kolmessa lohkossa.

## Joukkueet kaudella 2025–2026
**Eteläinen alue**

*101 Basketball Team, Helsinki
*Aalto-Basket, Espoo
*Espoo Basket Team
*Himpulat, Karkkila
*HNMKY Akatemia, Helsinki
*JaKaRi, Järvenpää
*Ravens, Porvoo
*Kartanon Herrat, Helsinki 
*Kotkajengi, Helsinki
*Munkkiniemen Kisapojat II, Helsinki
*ToPoLa, Helsinki
*Yökoris Knights, Helsinki

**Keskinen alue**

*BC Lapua
*Kempele Wild Duckz
*RoNMKY, Rovaniemi
*Vaasan Salama
*YMCA Kokkola

**Läntinen alue**

*BC Sisu, Pori
*HBC Currentus, Turku
*HBC Emeritus, Turku
*NaKo, Naantali
*PäLuLu, Pälkäne
*Salon Toverit
*TuTo, Turku
*Ura Basket, Kaarina

## Lähteet
Mass Effect 2

**Mass Effect 2** on BioWaren kehittämä ja Electronic Artsin alun perin 2010 Windowsille ja Xbox 360:lle julkaisema *[[Mass Effect (pelisarja)|Mass Effect]]* -toimintaroolipelisarjan videopeli. Mass Effect 2 on pelitrilogian toinen osa. Pelistä julkaistiin 2011 PlayStation 3 -versio.

## Tarina
Pelin päähenkilö Shepard julistettiin sotasankariksi teoistaan pelisarjan ensimmäisessä osassa käydyn taistelun aikana. Hän palveli edelleen galaktisessa laivastossa SSV Normandy -avaruusaluksella. 

Peli alkaa normaalista tiedusteluretkestä, jonka keskeyttää Normandya kohti hyökkäävä tuntematon avaruusalus. Hyökkäyksessä Shepard sekä 21 miehistön jäsentä, kuten perämies Presslyn menehtyvät.  

Terroristijärjestö Cerberus löytää Shepardin ruumiin ja aloittaa sarjan leikkauksia, joiden avulla hän herää eloon. Hänet herätetään yhdellä järjestön asemalla. Alus on joutunut toistaiseksi tuntemattoman konearmeijan hyökkäyksen kohteeksi. Cerberuksen agentit, Miranda Lawson ja Jacob Taylor, pelastavat Shepardin ja vievät hänet organisaationsa johtajan luo. Johtaja selittää Shepardille, että he halusivat herättää hänet henkiin, koska uskovat hänen olevan ihmiskunnan viimeinen toivo. 

Leikkausten aikana sadat ihmissiirtokunnat ympäri linnunrataa ovat mystisesti kadonneet. Johtaja epäilee syyllisiksi sarjan ensimmäisestä osasta tuttuja Reapereitä, joiden välikätenä toimiva mystinen Collectors-muukalaisrotu kaappaa siirtokuntalaisia. Muukalaisrotu kulkee portaalin läpi, jonka läpi kulkeneista aluksista yksikään ei ole palannut. Johtaja todistaa katoamiset lähettämällä Shepardin yhdelle autioista siirtokunnista. Palattuaan Shepard saa käyttöönsä uudelleenrakennetun Normandyn, jolle hän ryhtyy kokoamaan uutta miehistöä ja varustusta. Samaan aikaan johtaja etsii keinoa, jolla portaalista kulku onnistuisi.  

Peli huipentuu tehtävään, jossa Shepard miehistöineen löytää tukikohdan, jonne ihmissiirtokunnat on kaapattu. Shepard miehistöineen tuhoaa aseman ja palaa takaisin galaksin ulkoreunalle. 

## Vastaanotto
Mass Effect 2 sai Pelit-lehden Vuoden peli 2010 -palkinnon.

## Lähteet

## Aiheesta muualla
* 
* Virallinen sivusto
Etiopianhyyppä

**Etiopianhyyppä** (*Vanellus melanocephalus*) on afrikkalainen kahlaaja. Sen elinympäristö käsittää Etiopian ylängöt. Lajin holotyypin kuvaili Eduard Rüppell Simienin vuorilta 1845.

## Lähteet
Ruskorintahyyppä

**Ruskorintahyyppä** (*Vanellus superciliosus*) on afrikkalainen kahlaaja. Sen elinympäristö käsittää Saharan eteläpuolista Afrikkaa ainakin Togosta Zairen koillisosiin, mutta laji on huonosti tunnettu, ja pesimättömiä lintuja on tavattu laajalti muuallakin Afrikassa. Lajin holotyypin kuvaili Anton Reichenow Zairen Marungusta 1886.

## Lähteet
Huppuhyyppä

**Huppuhyyppä** (*Vanellus cinereus*) on itäaasialainen kahlaaja. Sen elinympäristö käsittää Kiinan koillisosan ja läheiset alueet Venäjältä ja Japanista, sekä mahdollisesti Mantšurian ja Sisä-Mongolian. Pesimättömiä lintuja tavataan laajalla alueella Etelä- ja Kaakkois-Aasiassa. Lajin holotyypin kuvaili Edward Blyth Kalkuttasta 1842.

## Lähteet
Intianhyyppä

**Intianhyyppä** (*Vanellus malabaricus*) on aasialainen kahlaaja. Sen elinympäristö käsittää Etelä-Pakistanin, Intian, Bangladeshin ja Sri Lankan. Lajin holotyypin kuvaili Pieter Boddaert Intian Malabarrannikolta 1783.

## Lähteet